KOMISIJOS DIREKTYVA 2006/56/EB
2006 m. birželio 18 d.
iš dalies keičianti Tarybos direktyvos 93/85/EEB dėl bulvių žiedinio puvinio kontrolės priedus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. spalio 4 d. Tarybos direktyvą 93/85/EEB dėl bulvių žiedinio puvinio kontrolės (1), ypač į jos 12 straipsnį,
kadangi:
(1)
„“Vienas iš svarbių kenksmingų organizmų bulvėse yra Clavibacter michiganensis (Smith) Davis et al. ssp. sepedonicus (Spieckermann et Kotthoff) Davis et al., patogeninis organizmas - bulvių žiedinio puvinio sukėlėjas (toliau -organizmas).
(2)
Šis organizmas vis dar pasitaiko kai kuriose Bendrijos vietose.
(3)
Tarybos direktyva 93/85/EEB išsamiai nustatytos priemonės, kurių reikia imtis valstybėse narėse prieš šį organizmą, kad būtų nustatyta jo buvimo vieta ir paplitimas; kad būtų apsisaugota nuo jo buvimo bei paplitimo ir, jeigu jis randamas, būtų apsisaugota nuo jo plitimo bei vykdoma jo kontrolė, siekiant jį sunaikinti.
(4)
Kadangi nuo tada buvo gauta svarbios mokslinės informacijos apie šio organizmo biologines ypatybes, nustatymo ir identifikavimo tvarką, be to, įgijus patirties, reikia persvarstyti keletą techninių nuostatų, susijusių su kontrolės priemonėmis.
(5)
Dėl šios pažangos būtina persvarstyti ir atnaujinti Direktyvos 93/85/EEB prieduose nurodytas priemones.
(6)
Dėl nustatymo ir identifikavimo tvarkos pažymėtina, kad nustatymui ir identifikavimui yra taikomi neseniai sukurti metodai, tokie kaip fluorescencinė hibridizacija in situ (FISH) ir polimerazės grandininė reakcija (PCR), taip pat patobulinti įvairūs techniniai elementai.
(7)
Dėl kontrolės priemonių techninių elementų pažymėtina, kad buvo atnaujintos nuostatos dėl tiriamųjų bandinių išsaugojimo užtikrinant organizmo atsekamumą taip pat dėl duomenų, kuriais remiantis nustatomas galimas užkrėtimo laipsnis, patvirtinamas pranešimas apie organizmo buvimą ir imamasi priemonių produkcijos vietose, esančiose užkrėstose ir atskirtose zonose.
(8)
Šioje direktyvoje numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 93/85/EEB priedai pakeičiami atitinkamais šios direktyvos priedų tekstais.
2 straipsnis
1. Valstybės narės ne vėliau kaip iki 2007 m. kovo 31 d. priima įstatymus ir kitus teisės aktus, kurie įsigalioję įgyvendina šią direktyvą. Jos nedelsdamos pateikia Komisijai tų nuostatų tekstus bei tų nuostatų ir šios direktyvos koreliacijos lentelę.
Jos tas nuostatas taiko nuo 2007 m. balandžio 1 d.
Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės nedelsdamos pateikia Komisijai šios direktyvos taikymo srityje priimtų pagrindinių nacionalinės teisės aktų nuostatų tekstus.
3 straipsnis
Ši direktyva įsigalioja trečią dieną po jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2006 m. birželio 12 d.